ፍርድ ቤቱ በፋክት መጽሄት ላይ የተመሰረተውን ክስ ተመለከተ
 ሀሳብን በነጻ የመግለጽ መብትን አለአግባብ በፋክት መፅሄት ላይ በመግለጽ ለዓመፅ የሚያነሳሱ ፅሁፎች በመጻፍ እና የሀሰት ወሬዎችን በማውራት ህዝብን ማነሳሳት  በሚሉ ወንጀሎች በአቃቤ ህግ የቀረበውን ክስ ነው የተመለከተው።ተከሳሾች ፋጡማ ኑርዬ ይማም የፋክት መጽሄት ስራ አስኪያጅ እና ዮፋ ኢንተርቴይመንት እና የፕሬስ ስራዎች ሀላፊነቱ የተወሰነ የግል ማህበር ናቸው።የፌዴራል አቃቤ ህግ ኢ-ህገ መንግስታዊ በሆነ መንገድና በአመፅ  ህገ መንግስታዊ ስርዓቱን ለማፍረስ ተንቀሳቅሰዋል የሚለውን የወንጀል ህግ ለፌዴራሉ ከፍተኛ ፍርድ ቤት 16ኛ የወንጀል ችሎት ባቀረበው ክስ ላይ ጠቅሷል።ይህንን ወንጀል ያጠናክርልኛል ብሎ የጠቀሳቸው ነጥቦች በመጽሄቱ ቅጽ 2 ቁጥር 26 ታህሳስ 2006 የወጣው ጽሁፍ እንዱ ነው።  የከተማ እብዮት በሚል ርእስ ስር በገፅ 5 እና 32 ስር በአናቱም “ዛሬ ነጻ አወጣናችሁ እያሉ ጀሎታ የሚመቱት የኢህአዴግ መሪዎች ከዚሁ ምንጭ የተቀዱ፣ ገና በቃላት ስንጠቃ አና በጎሳ ጠባብ አስተሳሰብ የተለዩ፣ የትውልዱና የመንፈሱ ተጋሪ በመሆናቸው የሁነቱ ተሪክነት ለተሰዉት እንጂ ለእነርሱ ሀገር እየመራንበት ነው የሚሉበት ፖለቲካ እና የነገይቱ የምንወዳት  ኢትዮጵያችን ነፃዊ አድል ገና እርስ በእርስ ግጭት ስጋት አለመላቀቁን ያመለክታ።” የሚል ነው።በዚሁ ጽሁፍ የምንዘምርለት የአትንሳም ወይ ድምፅ የአደገኛውን ስርዓት የመቀያየሪያ ጊዜ አሁን በመሆኑ ነው የሚለውም ተካቶበታል።በየካቲት ወር 2006 በወጣው ህትመት ላይም “የፈራ ይመለስ” በሚል ርዕስ ስር በገፅ 32 ስር ዛሬ ጭቆናን የማሸነፊያ ብቸኛ መንገድ የፍርሀት ሰንሰለትን ሰባብሮ በጨቋኞች ፍቃድ ለቆመውስርዓትም ሆነ በድምፅ አልባ ተወካዮች አጃቢነት ለፀደቁት ህግጋት አለመታዘዝ ላይ የተመሰረተ ብቸኛ አማራጭ ነው የሚለው ሌላኛው ነው።“በእንቢተኝነት ደም አልባ አመፅ የገዢዎችን ሰፈር ማራድ፣ እኩይ አላማቸውን የሚያስፈፅሙ ተቋማትን ጥርስ አልባ ማድረግ፣ አደባባዮቹን በሰው ጎርፍ ማጥለቅለቅ፣ የትኛውንም አይነት ተቋማዊ ትብብር መንፈግ፣ ኤፈርትና የንግድ ድርጅቶቻቸውን መግደል፣ ለጥያቄው እስኪንበረከኩ ድርስ ፀንቶ መቆምና መሰል ስልቶችን መተግበር ብቸኛው አማራጭ ነው።” የሚለውንም የአቃቤ ህግ ጠቅሷል።በገፅ 33 ላይም አንባብያኑ በ40 ዓመት ውስጥ ሶስት አብዮት ሊነሳ እይችልም በሚለው የተሳሳተ ሀሳብ እንዳይታለሉ በማሳሰብ በ66 ዓመተ ምህረት የተከሰተውና የስርአት ለውጥ ያስከተለው አብዮት ያስነሳቸው ጥያቄዎች ባለፉት 20 አመታት ውስጥ አለመመለሳቸው  ከ83ቱ ለውጥ በኋላ ሶስተኛው ስር ነቀል የለውጥ ማዕበል አሁን ለማስነሳት አሁን ሁኔታዎች ተመቻችተዋል የሚለው ፅሁፍም በክሱ ተካቷል።በዚሁ ፅሁፍ ለከተማ አብዮት መፈንዳት ወሳኝ የሆነው 37 በመቶ ስራ እጥ ወጣች አመፁን አይቀሬ አያደርጉትም የሚለውም ሰፍሯል።ጥያቄያቸው ያልተመለሰላቸው ሀይማኖተኞችም ስርዓቱን በሀይልና በአመፅ ኢ-ህገ ምንግስታዊ በሆነ መንገድ ለመናድ የሚያደርጉትን  እንቅስቃሴ ብቸኛ አማራጭ ነው በሚል የሰፈረውንም ፅሁፍ አቃቤ ህግ ዘርዝሯል።ቅፅ 2 ቁጥር 37 እትም የቁልቁሊት መንገድ በሚለው ርእስ ስር የፈለገ ሀይል ቢሰለፍ የትኛውንም ምድራዊ ሀይል ሊያመክነው የማይችል አብዮት መቀጣጠሉ የማይቀር ጉዳይ ነው የሚለውም በክሱ ሰፍሯል።በኢትዮጵያ የአፄ ሀይለ ስላሴ አስተዳደርን በመቀየር የተደረገውን ህዝባዊ ትግል አይነት የዓመፅ ማእበል በማስነሳት ስርአቱን ተገቢ እንደሆነ የሚያትተውን ፅሁፍም አቃቤ ህግ በክሱ አያይዟል።አቃቤ ህግ በክሱ ተከሳሾቹ  በመፅሄቱ ስርአቱን በሀይል ለመጣል ህብረተሰቡ የጦር መሳሪያ መያዝ ሳያስፈልገው፣ አደባባዮችን በማጥለቅለቅ፣ መንገድ በመዝጋት፣ የትራፊክ እንቅስቃሴን በማስተጓጎል፣ ለህግ አስከባሪዎችም ሆነ መንግስታዊ ተቋማትን ውሳኔዎች ተእዛዝ ባለማክበር እና ትብብር በመንፈግ ስርአቱን በህገ ወጥ መንገድ ለመጣል ህብረተሰቡ እንዲነሳ ቅስቀሳ አድርጓል የሚለውንም ጠቅሶ ገልጿል።ህብረተሰቡ በፍትሀ ስርአቱ ላይ አመኔታ እንዲያጣ የሚያደርጉ ፅሁፎችንም አያይዟል።አቃቤ ህግ በክሱ እነዚህ ድርጊቶችን በመጥቀስ ተከሳሾቹ ህገ መንግስታዊ ስርዓቱን በአመፅ መንገድ ለማፍርስ ለአመፅ የሚያነሳሱ ጽሁፎችን ለህዝብ እንዲደርስ በማድርግ ቅስቀሳ ማካሄድና  የሀሰት ወሬዎችን በማውራት ህዝብን በማነሳሳት ወንጀል ከሷቸዋል።ዛሬ የመፅሄቱ ስራ አስኪያጅ ወይዘሮ ፋጡማ ኑሪዬ ይማም ከፖሊስ በስልክ እንደሚገኙ ከተነጋገሩ በኋላ ባለመቅረባቸው አቃቢ ህግ ተለዋጭ ቀጠሮ እንዲሰጠው ለችሎቱ አመልክቷል።ችሎቱም ተከሳሿ ቀርበው ክሱ ተነቦላቸው መቃወሚያ ካላቸው ለመስማት ለነሃሴ 12 ቀን 2006 ዓመተ ምህረት ተለዋጭ ቀጠሮ ይዟል። (ኤፍ.ቢ.ሲ)